Nehawu wil Sassa-kantore landwyd lamlêSassa. Foto: ANA Die National Education, Health and Allied Workers Union (Nehawu) sê hy gaan vandeesweek by die Suid-Afrikaanse agentskap vir maatskaplike sekerheid (Sassa) staak weens ŉ dooiepunt oor die oordrag van die toelaestelsel van Cash Paymaster Services (CPS) na die Poskantoor en die uitdaging rakende die biometriese registrasie van begunstigdes. “Soos ons dit verstaan, is die staking die laaste uitweg nadat ons alle ander moontlikhede verken het, wat ŉ versoek om ingryping deur die minister van maatskaplike ontwikkeling, die agbare Susan Shabangu, insluit,” het Zola Saphetha, Nehawu se sekretaris-generaal, gesê. Hy sê hul voorneme was deurgaans om die probleme vriendskaplik deur onderhandeling op te los, “maar die onbuigsaamheid en arrogansie van die Sassa-bestuur het op net een opsie afgestuur: die algehele sluiting van alle Sassa-werkplekke”. Nehawu meen die stelsel van maatskaplike pensioene is oorhaastig ingevoer en steeds nie toegerus om “spook”-begunstigdes en korrupsie die hoof te bied nie, ondanks Sassa se onlangse bewerings dat dit wel die geval is. Saphetha sê Nehawu sal die staking, wat na verwagting Woensdag sal begin, tydens ŉ buitengewone uitvoerendekomitee-vergadering van die vakverbond Cosatu bespreek. Dit het Maandag begin.